NÁRODNÁ RADA SLOVENSKEJ REPUBLIKY

**VI. VOLEBNÉ OBDOBIE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD – 982/2012

**Zápisnica**

z  **3. schôdze** Výboru Národnej rady Slovenskej republiky pre vzdelávanie, vedu, mládež a šport zvolanej na **12. júna 2012** v rokovacej miestnosti č. dv. 33 – prízemie budovy Národnej rady Slovenskej republiky, Nám. A. Dubčeka 1, Bratislava.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Prítomní:*** podľa prezenčnej listiny

***Za K NR SR:*** Michaela **Šikulová -** tajomníčka výboru

 Eva **Jandošová –** referentka výboru

Predseda výboru M. Mamojka zvolal **3**. schôdzu Výboru Národnej rady Slovenskej republiky pre vzdelávanie, vedu, mládež a šport pozvánkou z  21. mája 2012 s týmto návrhom programu:

**Návrh programu:**

Návrh záverečného účtu za rok 2011 kapitola 20 - Ministerstvo školstva, vedy, výskumu a športu Slovenskej republiky

Stanovisko k návrhu nariadenia Európskeho parlamentu a Rady, ktorým sa zriaďuje rámcový program pre výskum a inovácie (2014-2020) Horizont 2020 KOM (2011) 809

Návrh predsedu výboru na prijatie uznesení na predkladanie správ

Návrh záverečného účtu za rok 2011 kapitola 51- Slovenská akadémia vied

Výročná správa o činnosti a hospodárení Študentského pôžičkového fondu vrátane účtovnej závierky za rok 2011 **(tlač 25)**

Výročná správa o činnosti a hospodárení Pôžičkového fondu pre začínajúcich pedagógov za rok 2011 **(tlač 24)**

Rôzne

**I.**

Zasadanie výboru otvoril a viedol predseda výboru Mojmír **Mamojka**. Privítal prítomných hostí. Konštatoval, že výbor je uznášaniaschopný. Pri otvorení schôdze výboru bolo prítomných 13 členov výboru. Nikto nepožiadal o ospravedlnenie svojej neúčasti na schôdzi výboru. Overovateľom priebehu schôdze výboru bola poslankyňa J. Žitňanská.

Predsedajúci predložil na schválenie návrh programu schôdze výboru. Nikto nemal návrh na zmenu a doplnenie návrhu programu schôdze výboru. Následne výbor schválil program schôdze výboru.

**(Hlasovanie 13/0/0)**

**II.**

**K bodu 1**

Prvým bodom rokovania výboru bol Návrh záverečného účtu za rok 2011 kapitola 20 - Ministerstvo školstva, vedy, výskumu a športu SR

Predsedajúci privítal ministra školstva, vedy, výskumu a športu D. **Čaploviča** spolu s jeho sprievodom. Minister uviedol prerokúvaný materiál. Materiál bol zaradený na rokovanie výboru na základe rozhodnutia predsedu NR SR č. 39.

Spravodajkyňou k prerokúvanému materiálu bola poslankyňa B. **Obrimčáková**. Podala spravodajskú informáciu k materiálu a predniesla návrh uznesenia.

Následne predsedajúci otvoril rozpravu, v ktorej vystúpili títo poslanci:

**O. Nachtmannová**, ktorá požiadala o bližšie informácie o realizácii a dosiahnutých výsledkov projektov: Rezortný informačný systém a Debyrokratizácia regionálneho školstva, ohľadne víťaza ponukového konania na školiace stredisko Budmerice a tiež o pripravovaných výzvach OP Vzdelávanie a Veda a výskum;

**M. Mamojka**, ktorý tiež požiadal o vysvetlenia ohľadne čerpania finančných prostriedkov z európskych fondov a pozastavenia platieb a prípravy  nových výziev;

**D. Galis,** ktorý žiadal informácie o finančných prostriedkoch poskytovaných aj z iných rezortov (napr. vnútro, obrana) a taktiež zo samosprávnych krajov na šport a tiež ohľadne pripravovanej koncepcii v športe;

**M. Fronc,** ktorý zaželal, aby sa prezentované vízie pána ministra naplnili;

**Á. Ersék**, ktorý taktiež upozornil na nepriehľadný tok financií na šport s tým, že výhody športovcov sú rozdielne podľa rezortov, dotkol sa aj problematiky celoživotného vzdelávania.

Minister odpovedal na otázky poslancov položené v rozprave a stručne informoval o najbližších prioritách vedenia ministerstva. Následne predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému materiálu prijal stanovisko obsiahnuté **v uznesení č. 6**

**(Hlasovanie: 13/0/0)**

**K bodu 2**

Druhým bodom rokovania bolo Stanovisko k návrhu nariadenia Európskeho parlamentu a Rady, ktorým sa zriaďuje rámcový program pre výskum a inovácie (2014-2020) Horizont 2020 KOM (2011) 809.

Výbor prerokúval uvedený materiál na základe žiadosti Výboru NR SR pre európske záležitosti obsiahnutého v uznesení. Materiál uviedol D. **Čaplovič**, minister školstva, vedy, výskumu a športu. Uviedol, že nový rámcový program EÚ pre výskum a inovácie na roky 2014 až 2020 je hlavným nástrojom EÚ na podporu výskumu, vývoja a inovácií a na vykonávanie programu sa počíta so sumou viac ako 87 mil. EUR. Ďalej minister odôvodnil aj predložené predbežné stanovisko SR k materiálu vypracované Ministerstvom školstva, vedy, výskumu a športu SR z apríla 2012. SR by sa mala usilovať o nastavenie podmienok, ktoré by umožnili väčšiu účasť vedecko-výskumnej základne vrátane rezortných výskumných pracovísk a podnikov do projektov tohto programu.

Určeným spravodajcom k prerokúvanému materiálu bol poslanec M. **Fronc**. Predniesol návrh uznesenia k prerokúvanému materiálu.

V otvorenej rozprave vystúpili títo poslanci:

**M. Fronc**, ktorý okrem iného upozornil, že je potrebné dbať o to, aby na výskum „jadrovej syntézy“ nešla väčšina prostriedkov, ďalej treba podporovať mobilitu študentov v rámci programov a predniesol pripomienku k problematike výskumu embryonálnych kmeňových buniek, z ktorej vyplýva odmietnuť čl. 16 ods.4 návrhu nariadenia KOM (2011) 809;

**P. Osuský**, poukázal na to, že v rámci SR máme 47 excelentných centier a či si môžeme dovoliť takýto počet, vzhľadom na terajšiu finančnú situáciu;

**M. Beblavý**, uviedol, že ide o dôležitý nástroj a spýtal sa,  aká je naša politická stratégia a ktoré priority v rámci SR máme vytypované a chceme ich robiť;

**M. Mamojka,** ktorý taktiež žiadal zadefinovať priority SR v rámci tohto programu.

V rozprave minister zodpovedal mu položené otázky a uviedol, že uvažuje sa o vytypovaní 5 priorít pre SR.

Následne predsedajúci ukončil rozpravu a pristúpilo sa k hlasovaniu o pripomienke poslanca M. Fronca **(Hlasovanie: 13/0/0).**

Výbor k prerokúvanému materiálu prijal stanovisko obsiahnuté **v uznesení č. 7.**

**(Hlasovanie 12/0/1)**

**K bodu 3**

Ďalším bodom programu bolo prerokovanie návrhov predsedu výboru na prijatie uznesení na predkladanie správ. Návrhy uznesení, ktoré odporúča predseda výboru prijať, dostali písomne vyhotovené členovia výboru spolu s pozvánkou. Predložené návrhy odôvodnil predseda výboru M. **Mamojka**. V otvorenej rozprave nevystúpil žiaden poslanec. D. Čaplovič, minister školstva, vedy, výskumu a športu zaujal k predloženým návrhom súhlasné stanovisko.

Následne výbor rozhodol o predložených návrhoch hlasovaním a prijal

**uznesenie č. 8** **(Hlasovanie 13/0/0)**

**uznesenie č. 9 (Hlasovanie 13/0/0)**

**uznesenie č.10 (Hlasovanie 13/0/0).**

**K bodu 4**

Štvrtým bodom rokovania bol Návrh záverečného účtu za rok 2011 kapitola 51- Slovenská akadémia vied. Materiál uviedol predseda SAV J. **Pastorek**. Určeným spravodajcom k prerokúvanému bodu bol poslanec M. **Beblavý**, ktorý predniesol spravodajskú informáciu a návrh uznesenia pre výbor.

 V otvorenej rozprave vystúpili poslanci:

**M. Beblavý**, ktorý vo vystúpení ocenil nový prístup vedenia SAV a požiadal o informáciu ohľadne  akreditácie vedeckých riešiteľských tímov – ústavov SAV, ktorá sa realizovala podľa metodiky ARA najmä k refundácii takto vzniknutých nákladov;

**Érsek,** ktorý položil otázku ohľadne doktorandského deficitu vzhľadom na možnostikapacít SAV.

Predseda SAV J. Pastorek zodpovedal na jemu položené otázky a stručne uviedol  úlohy, ktoré chcú v SAV v krátkej budúcnosti riešiť.

Po ukončení rozpravy pristúpili sa k hlasovaniu o návrhu uznesenia.

Výbor k prerokúvanému materiálu prijal stanovisko obsiahnuté **v uznesení č. 11.**

**(Hlasovanie:13/0/0)**

**K bodu 5**

Piatom bodom rokovania bola Výročná správa o činnosti a hospodárení Študentského pôžičkového fondu vrátane účtovnej závierky za rok 2011 **(tlač 25).**

Materiál uviedol P. **Goliáš,** predseda rady ŠPF. Okrem iného vo svojom vystúpení upozornil na neudržateľnosť zákonného limitu prostriedkov určených na správu fondu vrátane mzdových prostriedkov a ak nedôjde k zmene, hrozí uvedenie fondu do útlmu, upozornil na potrebu riešenia tohto problému a to rovnako v obidvoch fondoch, na súčasnú zákonom nízku stanovenú výšku pôžičky v porovnaní s rastúcimi študijnými náklady, na výsledky kontroly vykonané novými členmi rád a ich  zistenia a zároveň  vo svojom vystúpení ocenil to, že všetci súčasní funkcionári fondu vykonávajú aktívnu účasť na riadení fondu bez ich nároku na finančnú odmenu.

 Určenou spravodajkyňou bola poslankyňa L. **Rošková**, ktorá predniesla spravodajskú informáciu a návrh uznesenia.

V otvorenej rozprave vystúpili títo poslanci:

**O. Nachtmannová**, ktorá požiadala o bližšie informácie ohľadne vyplatenia nezákonných odmien v minulosti;

**M. Beblavý,** ktorý tiež požiadal o bližšie vysvetlenie ohľadne nezákonných zistení v riadení financií fondu a  vrátenia už vyplatených finančných čiastok bývalým členom rád a poďakoval sa novým čelnom za ich činnosť a predniesol návrh na doplnenie uznesenia;

**M. Mamojka**, ktorý požiadal o vysvetlenia možnosti šetrenia nákladov fondu a vyslovil názor, či by nebolo vhodné v budúcnosti uvažovať o spojení fondov a znížení tak aj nákladov na ich správu;

**L. Rošková,** ktorá tiež sa zaoberala otázkou možného šetrenia nákladov na prevádzku fondu;

**P. Goga,**  ktorý požiadal o informáciu ohľadne poskytovania voľných finančných prostriedkov fondu finančnej skupine Slávia Capital formou zmenky;

**P. Osuský**, ktorý odporúčal v budúcnosti zobrať na zreteľ pri poskytovaní pôžičky aj sociálnu situáciu žiadateľov, čo by v konečnom dôsledku poskytovalo aj prehľad o sociálnej situácii študentov.

Po ukončení rozpravy sa pristúpilo k hlasovaniu:

o návrhu na doplnenie uznesenia prednesenom poslancom M. Beblavým (hlasovanie 13/0/0),

o návrhu uznesenia (hlasovanie 13/0/0).

Výbor k prerokúvanému materiálu prijal stanovisko obsiahnuté **v uznesení č. 12.**

**(Hlasovanie:13/0/0)**

**K bodu 6**

Šiestym bodom rokovania bola Výročná správa o činnosti a hospodárení Pôžičkového fondu pre začínajúcich pedagógov za rok 2011 (tlač 24).

Materiál uviedol J. **Kvak**, predseda rady PFZP. Okrem už známych skutočností, o ktorých boli poslanci informovaní z predchádzajúceho prerokovávaného bodu, informoval o  nedostatku finančných zdrojov v tomto fonde.

Určeným spravodajcom k tomuto bodu bol poslanec P. **Goga**, ktorý predniesol spravodajskú informáciu a návrh uznesenia.

V otvorenej rozprave vystúpili títo poslanci:

**M. Fronc**, ktorý ozrejmil dôvody, ktoré viedli k nedostatku finančných zdrojov vo fonde;

**E. Horváthová**, ktorá upozornila na chybu v materiáli.

Po ukončení rozpravy sa pristúpilo k hlasovaniu o návrhu uznesenia.

Výbor k prerokúvanému materiálu prijal stanovisko obsiahnuté **v uznesení č. 13.**

**(Hlasovanie:13/0/0)**

**K bodu 7**

V rámci bodu rôzne:

**7/1** výbor určil spravodajcov pre I. čítania návrhov zákonov, ku ktorým výbor plní úlohu gestorského výboru na základe rozhodnutí predsedu NR SR a to:

k návrhu poslancov Národnej rady Slovenskej republiky Arpáda ÉRSEKA, Gábora GÁLA a Tibora BASTRNÁKA na vydanie zákona o príspevku za zásluhy v športovej oblasti **(tlač 68) – prvé čítanie** určil za spravodajcu poslanca **P. Osuského uznesením č. 14;**

**(Hlasovanie: 8/0/1)**

k  návrhu poslankyne Národnej rady Slovenskej republiky Evy HORVÁTHOVEJ na vydanie zákona, ktorým sa mení zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov **(tlač 71) – prvé čítanie** určil za spravodajcu poslanca **M. Beblavého uznesením č. 15;**

**(Hlasovanie: 8/0/1)**

 k návrhu poslancov Národnej rady Slovenskej republiky Andreja Hrnčiara a Martina Poliačika na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov **(tlač 87) – prvé čítanie** určil za spravodajkyňu poslankyňu **J. Žitňanskú uznesením č. 16;**

**(hlasovanie: 8/0/1)**

k návrhu poslancov Národnej rady Slovenskej republiky Martina Fronca, Pavla Hrušovského a Pavla Abrhana na vydanie zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov **(tlač 90) – prvé čítanie** určil za spravodajkyňu **E. Horváthová uznesením č. 17;**

**(Hlasovanie: 8/0/1)**

**7/2** výbor prerokoval návrh poslankyne J. **Žitňanskej**, ktorá požiadala ministra školstva, vedy, výskumu a športu o informáciu ohľadne priebehu kontroly na Univerzite Mateja Bela v Banskej Bystrici a výbor s jej návrhom vyslovil súhlas **uznesením č. 18;**

**(Hlasovanie 11/0/0)**

**7/3** výbor prerokoval návrh poslankyne O. **Nachtmannovej** na vykonanie poslaneckého prieskumu na MŠVVaŠ SR a na Ústave informácií a prognóz školstva a výbor s jej návrhom vyslovil súhlas **uznesením č. 19;**

**(Hlasovanie 11/0/0)**

**7/4** V závere schôdze predseda výboru informoval členov o listoch, ktoré došli na výbor:

list od primátora mesta Dunajská Streda, ktorý informoval a vývoji a stave finančnej situácie ZŠ Smetanov háj na základe predchádzajúceho poslaneckého prieskumu z minulého volebného obdobia;

sťažnosť od zamestnancov odboru školského Trenčianskeho samosprávneho kraja, ktorú výbor dostal na vedomie a bola adresovaná na Ministerstvo školstva, vedy, výskumu a športu SR;

pozvánka a účasť niektorých poslancov na konferencii k zabezpečeniu odborného vzdelávania na tému, aby každý absolvent mal uplatnenie – organizovanou pod záštitou ministra školstva, vedy, výskumu a športu - 15. 6. 2011, SÚZA, Drotárska, Bratislava.

Na záver predsedajúci poďakoval prítomným za účasť na schôdzi výboru.

Jana **Žitňanská** Mojmír **Mamojka**  overovateľka výboru predseda výboru